Obnova država na rubu kolapsa
Američki kongresnik Adam Smith kaže da pomoć iz inozemstva pomaže tim zemljama da se udalje od ruba kolapsa i da prosperiraju
Države na rubu kolapsa koje su zahvaćene sukobom, katastrofom i siromaštvom predstavljaju opasnost za svjetsku stabilnost. Liberija, Afganistan i Haiti neke su od tzv. zemalja na rubu kolapsa koje se pokušavaju ponovno izgraditi nakon godina sukoba. Naš novinar javlja iz Monrovije, u Liberiji, da povratak u normalu često traži vanjsku pomoć i snažno lokalno čelništvo. Posjetili smo tržnicu u Monroviji koja se obnovlja kako bi temelj ekonomije u zemlji, prodavači na tržnici, mogao prosperirati. Jenna Sheriff na tržnici prodaje suhu ribu. Kaže da ima krov nad glavom i da su uvjeti rada bolji, prodaja raste i može prehranjivati obitelj i slati djecu u školu. Nekoliko radnika naporno radi na renoviranju tržnice pod vodstvom poslovođe projekta Stevena Watersa. "Naši dužnosnici putuju u druga mjesta i druge zemlje i vidjeli su kako se odvija razvoj. Žele to i ovdje. Nakon obnove ljudi će dolaziti iz drugih zemalja i vidjet će da Liberija ima dobru tržnicu". Ministar informacija Laurence Bropleh kaže kako vjeruje da je dobro čelništvo okončalo status Liberije kao države na rubu kolapsa. "Ne samo da je gotovo. Već se može jamčiti i dugotrajna održivost našeg mirovnog procesa. Liberija ubrzano postaje poslijeratna priča o uspjehu. Uvijek kažem ljudima da su se Liberijci uspeli iz doline očaja do visina nove nade. Ta nada dolazi s transformacijskim čelništvom". Poslijeratna predsjednica zemlje Ellen Johnson Sirleaf mnogo je toga obećavala kad je stupila na dužnost 2006. godine, međutim, stvari se sporo odvijaju. Vladin proračun, uključujući plaće za vladine uposlenike i troškovi za obrazovanje i infrastrukturu ovise o stranoj pomoći i prikupljanju novca putem Interneta. Afganistan se također oporavlja od teškog razdoblja. Oslanja se na stranu pomoć za uspostavu osnovnih službi i škola. Programi koje je financirala američka vlada pomogli su da se popravi više od 1500 kilometara cesta. Demokratski kongresnik Adam Smith kaže kako projekti infrastrukture mnogo znače za neku zemlju. "Postoje biznisi koji su u takvim zemljama uspješni, međutim, u mnogim slučajevima trebaju da vlada izgradi cestu kako bi imali infrastrukturu. Treba im optički kabel. Treba im izgraditi mostove. Tako da vjerujem da pomoć iz inozemstva pomaže tim zemljama da se udalje od ruba kolapsa, da tako kažem, i da prosperiraju". Međutim, postoje mnogi primjeri gdje pomoć ne postiže efekt. Na Haitiju, još jednoj zemlji koja se pokušava oporaviti od godina nestabilnosti, nedavno su pronađeni kontejneri s hranom kako trunu u lukama, zbog birokratskog kašnjenja. Također postoji zabrinutost na Haitiju da bi donacije hrane mogle potkopati industriju hrane u toj zemlji. Jane Holl Lute, viša dužnosnica Ujedinjenih naroda uključena u mirovne operacije, kaže da je angažman na lokalnoj razini od ključne važnosti u raspodjeli pomoći. "Moramo imati na umu da su kao prvo i najvažnije u tim zajednicama, u tim društvima, ljudi koji trebaju odrediti tempo, smjer i ton oporavka. Naš je posao da pomognemo". Gospođa Lute kaže da je važno upamtiti kako pomagati državi na rubu kolapsa može biti skup i dugotrajan put pun prepreka.